Kõrgkooliõpiku „Erivajadustega õppijad Eesti haridussüsteemis: märkamine, hindamine ja õpetamine“ esitlus
2025-01-24 00:00 - 23:59 (Europe/Tallinn)
24.jaanuaril korraldab Eesti Eripedagoogide Liit Tartus kõrgkooliõpiku „Erivajadustega õppijad Eesti haridussüsteemis: märkamine, hindamine ja õpetamine“ esitluse.

Rakett69 PROTO avastustehases
2025-01-25 12:00 - 2025-01-26 15:00
Rakett69 PROTO avastustehases
18. ja 19. jaanuaril ning 25. ja 26. jaanuaril. 11 jaanuaril oli ETV eetris PROTOs filmitud “Rakett69” 15. hooaja avasaade.
Selle puhul toome kahel nädalavahetusel, 18.-19.01 ja 25.-26.01, PROTOsse avasaate tuntud Eesti lauludest inspireeritud teadusülesanded, mille lahendamist on kõigil huvilistel võimalik ise proovida.
Lisaks saates esitletud kolmele ülesandele on kavas ka “Rakett69” saatesse pääsemise eelülesanded!
Kohal on ka Rakett69 osalejad ise:
18.01 kell 12–17
19.01 kell 12–16
25.01 kell 12–15
26.01 kell 12–15
Lisainfo: https://www.prototehas.ee/event/rakett69/

Eesti majandus- ja ettevõtlusõpetajate seltsi ja JA Eesti talvekool
2025-01-27 00:00 - 23:59
27.jaanuar – Eesti majandus- ja ettevõtlusõpetajate seltsi ja JA Eesti ühine talvekool Tallinnas EBS-is. Peaesineja on Maive Rute.

Digikoristusnädal
2025-01-27 00:00 - 2025-02-02 23:59
Digikoristusnädal
Võtame ette enda seadmed koolis ja kodus ning korrastame digielu, kustutades ebavajaliku, mis kuhjudes digitaalseks prügiks muutub. Peale heateo keskkonnale, muudame digikoristades oma elu turvalisemaks ja vähendame infomüra.
Igal nädalapäeval ootab ees üks päevateema, mis annab ülesande, kust digikoristada ja miks. Õpetajad saavad päevateemade kava ette, et õppetegevusi paremini planeerida, lisategevuseks Kahooti viktoriin ning postrid kasulike faktidega tulevikuks.
Õpilastega osaledes on ülesanded sobilikud II kooliastmest alates, sobides noortele, kes juba erinevaid keskkondi kasutavad. Nooremate lastega osaledes saab õpetaja valida välja mõne vanusele sobiliku ülesande. Ootame osalema ka õppeasutuste õpetajate ja töötajate meeskondi ning lapsevanemaid. Hea oleks, kui klassis veaks koristust eest ja koguks lõpuks tagasidet õpetaja, õpetajate meeskonnal üks meeskonna liige.
Läbiviimist võib endale sobivaks kohandada:

kas käsitleda 1-2 teemat konkreetses ainetunnis põhjalikult terve tunni,
teha koristamisaktsioonina lühikesi sutsakaid iga hommik kõigil 5 päeval esimese tunni alguses või lõpus 10 min,
õpilased saavad iseseisvalt ülesandeid ka Instagramis kaasa teha paralleelselt klassiga osalemisele.

Lisainfo kodulehel https://rohelinekool.ee/digikoristus/

Eesti kirjanduse pidunädal
2025-01-27 08:00 - 2025-02-01 17:00
Eesti kirjanduse pidunädal kutsub Vargamäele ja ümberkaudsetesse koolidesse, raamatukogudesse ja kultuurimajadesse kokku inimesi üle Eesti.

𝗘𝗲𝘀𝘁𝗶 𝗸𝗶𝗿𝗷𝗮𝗻𝗱𝘂𝘀𝗲 𝗽𝗶𝗱𝘂𝗻ä𝗱𝗮𝗹 𝟮𝟳. 𝗷𝗮𝗮𝗻𝘂𝗮𝗿ist – 𝟭. 𝘃𝗲𝗲𝗯𝗿𝘂𝗮𝗿ini 𝟮𝟬𝟮𝟱
https://kirjanduspidu.ee/

Haridussalong
2025-01-29 00:00 - 23:59
29.jaanuar – kalendriaasta esimene haridussalong.

Haridus- ja Teadusministeeriumi virtuaalsed infotunnid õppimiskohustuse ea pikendamise ja kutsehariduse reformiga seotud muudatuste teemal
2025-01-29 00:00 - 23:59
Kolmapäeval, 29. jaanuaril korraldab Haridus- ja Teadusministeerium virtuaalsed infotunnid õppimiskohustuse ea pikendamise ja kutsehariduse reformiga seotud muudatuste teemal. Muudatused hakkavad kehtima järgmisest õppeaastast.
Infotund kohalike omavalitsuste esindajatele toimub kell 10, infotunniga saab liituda siin.
Infotund koolide esindajatele toimub kell 15, infotunniga saab liituda siin.

Ettevõtlusfestival Startup Day
2025-01-29 00:00 - 2025-01-31 23:59
Tartu Ülikool kummutab Startup Dayl süvatehnoloogia ettevõtlusega seotud müüte
29.–31. jaanuarini toimub üheksas ettevõtlusfestival Startup Day. Tartu Ülikool esitleb demoalal oma ettevõtlusväljundiga teadustegevust, arutleb pealaval süvatehnoloogia äristamisega seotud müütide üle ning juhib ja korraldab nii seminare kui ka kõrvalüritusi.
Tartu Ülikooli ettevõtlusjuhi Mihkel Tammo sõnul on kõrgkoolidel, sh Tartu Ülikoolil, tähtis roll mitte ainult Eesti, vaid kogu Euroopa konkurentsivõime parandamisel ning see eeldab akadeemilise ja ärimaailma kokkutoomist. „Ettevõtlus ilma teaduseta on lihtsalt äri ning see ei muuda maailma ilmtingimata paremaks. Teadusmahuka ettevõtluse üks lahutamatu komponent on aga just ühiskonna hüvang,“ ütles Tammo.
31.jaanuaril kl 14.00–15.00 on Insighti laval süvatehnoloogia äristamise müüte kummutav arutelu „From Lab to Market: Debunking Myths in Deep Tech Commercialization“, kus osalevad ExpressionEdits Ltd tegevjuht ja kaasasutaja Kärt Tomberg, Tartu Ülikooli tehisintellekti kaasprofessor ja Better Medicine OÜ kaasasutaja Dmytro Fishman ning 2C Ventures OÜ partner Martin Koppel. Vestlust juhib Mihkel Tammo.
Samal päeval kl 13.00–13.15 esineb eluea pikendamise tehnoloogia võimalusi käsitleva ettekandega „Magic Pills, Precious Rings & Three Drops of Blood: Unveiling the Truth About Longevity Technology“ Tartu Ülikooli rahvatervishoiu kaasprofessor Taavi Tillmann.
Tartu Ülikool korraldab Startup Dayl ka kaks seminari. Välkkõnelemise õpetaja Gleb Maltsev räägib, kuidas anda kolme minutiga edasi teadusmahuka ettevõtte jaoks olulisim. Ülikooli eetikakeskus esitleb väärtuspõhist mängu ning annab nõu, kuidas kasutada seda töökeskkonna ja meeskonnatöö parendamiseks.
Festivali demoalal keskendub ülikool interaktiivsele tegevusele, mille käigus tutvustatakse teaduspõhist ettevõtlust ja ülikooli teenuseid. Näiteks saavad huvilised aktiivsete üliõpilaste juhendamisel osa psühhedeelikumide mõju matkivast virtuaalreaalsuse kogemusest Psyrreal. Tehnoloogiainstituut toob demoala lounge’i robotbarista. Geneetika professori Angela Ivaski juhitud mikroobide ja materjalide vastasmõjude uurimisgrupp tutvustab avalikus ruumis kasutamiseks mõeldud antimikroobseid pinnakatteid. Veel näeb demoalal Tartu Ülikoolist alguse saanud haridus- ja koostööprojekti Solaride kolmanda generatsiooni autot, Tartu observatooriumi süvakosmoses komeete pildistavat seadet OPIC ning palju muud põnevat.
31.jaanuaril kl 9.50 toimub süvatehnoloogiateemaline välkkõnevõistlus UniTartu Deep Tech Pitch Match, kus võtavad omavahel mõõtu Tartu Ülikooli teadusmahukad ettevõtted ja Delta X-i parimad üliõpilastiimid. Ülikool korraldab ka mitu kõrvalüritust. Loe lähemalt TÜ kodulehelt.

F. Puksoo raamatuteaduse konverents
2025-01-30 00:00 - 23:59
30. jaanuar 2025 F. Puksoo raamatuteaduse konverents, Eesti Raamatu Aasta avamine (Tartu Ülikooli raamatukogu)

Kooslugemise päev
2025-01-30 00:00 - 23:59
Kooslugemise päeval loeme Jaan Rannapi „Nublut“
Neljapäeval, 30. jaanuaril Eesti Raamatu Aasta esimesel päeval kutsuvad Eesti Lastekirjanduse Keskus ja Eesti Keele Instituut kõiki osalema üleilmsel eesti kirjanduse kooslugemise päeval. Sel korral loeme Jaan Rannapi raamatust „Nublu“ esimest peatükki.
„Kooslugemise päev loob silla eestlaste vahel üle kogu maailma, ühendades neid ühise keele ja kirjanduse kaudu. See toetab eesti keele õppimist ja kasutamist, tugevdab sidet eesti kultuuri ja pärandiga, aitab lastel ja peredel väärtustada oma juuri ning hoiab elus ühtekuuluvustunnet ja sidet Eestiga,“ ütles Eesti Keele Instituudi väliseesti koolivõrgustiku koordinaator Merike Barborak.
Kooslugemise päeva tähistamise traditsioon tekkis viis aastat tagasi Tuglase Seltsi ideest lugeda eesti kirjanduse päeval koos üht kindlat eesti lastekirjaniku teost. 2021. aastal loeti Eno Raua „Naksitralle“, 2022. aastal Aino Perviku „Kunksmoori“, 2023. aastal oli raamatuks Andrus Kivirähki „Sirli, Siim ja saladused“ ja eelmisel aastal Kadri Hinrikuse „Taks ja Dogi“. Sel aastal on „Nublut“ võimalik lugeda lisaks eesti keelele veel inglise, vene ja saksa keeles. Valitud peatüki tõlked leiab lastekirjanduse keskuse kodulehelt.
Kooslugemise päeva Facebooki sündmusel saab end osalejaks märkida ja jagada oma muljeid raamatust postituse, joonistuse või fotona teemaviitega #loemekoos2025. Aktiivsemate osalejate vahel loosivad Eesti Lastekirjanduse Keskus ja Eesti Keele Instituut välja auhindu.
30.jaanuar ehk eesti kirjanduse päev ja A. H. Tammsaare sünniaastapäev on alates 2023. aastast riiklik tähtpäev ja lipupäev. Selle eesmärk on väärtustada kirjanduse tüvitekste ning pöörata tähelepanu tänapäeva kirjandusele ja kirjanike rollile Eesti kultuuris ning ühiskonnas. Lisaks kooslugemisele toimub palju teisi päevale pühendatud sündmusi, mille kohta saab rohkem infot kultuuriministeeriumi kodulehelt.
Loe kooslugemise päeva kohta rohkem siit ja osale üritusel Facebooki sündmuse kaudu.

Virtuaalne infotund, kus tutvustatakse uuenenud infosüsteemi SAIS
2025-01-30 00:00 - 23:59
Neljapäeval, 30. jaanuaril kell 11 toimub virtuaalne infotund, kus tutvustatakse uuenenud infosüsteemi SAIS, mille kaudu on võimalik korraldada gümnaasiumi vastuvõttu juba 2025 aasta kevadel. Infotund on mõeldud koolidele, kes korraldavad sisseastumisi gümnaasiumiastmesse, infotunniga saab liituda siin.

Eesti kirjanduse päev Tallinna raamatukogudes
2025-01-30 00:00 - 23:59
30. jaanuaril toimub nii Tallinna raamatukogudes kohapeal kui ka veebis põnevaid tegevusi, tähistamaks eesti kirjanduse päeva ja Eesti Raamatu Aasta algust.
Kell 9–13 saab Tallinna raamatukogude Facebooki lehel jälgida otseülekannet viktoriinist „Kas oled targem kui …“, kus oma teadmisi lastekirjandusest panevad proovile Tallinna Reaalkooli algklasside õpilased ja raamatukogu töötajad, kes oma igapäevatöös raamatutega otseselt kokku ei puutu.
Kõik, kes tahavad kirjanduse teemadel nuputada, on oodatud osalema eesti kirjanduse päeva äraarvamismängus, kus eesti kirjandusteoste pealkirjad on esitatud emotikonide ehk tujukujudena. Mängu leiab Tallinna raamatukogude Facebooki lehelt.
Raamatukogusse kohapeale tulles võib raamatukoguhoidjate asemel avastada leti tagant tegelasi laste- või noortekirjandusest. Näiteks saab Liivalaia raamatukogus kohtuda Pokuga, Kalamaja raamatukogus hullu kübarsepa ja Laagna raamatukogus lepatriinuga.
Päeval kell 13 toimub Liivalaia raamatukogus vestlusring kirjanik Viktoria Ladõnskaja-Kubitsaga.
Õhtul kell 18 toimub Nõmme raamatukogus kohtumine kirjanik Juta Kivimäega. Kivimäe romaan „Suur tuba“, mis pälvis 2021. aastal Eesti Kirjanike Liidu romaanivõistluse esimese auhinna, on äratanud paljude lugejate tähelepanu ja saanud rohkelt kiidusõnu.
Südalinna raamatukogu suures saalis on kell 18 külas Elo Viiding, eesti nüüdisluule üks olulisimaid autoreid, kes räägib oma loomingust ning jagab lugusid kirjanikutööst.
Edasistel Eesti Raamatu Aasta sündmustel Tallinna raamatukogudes saab silma peal hoida veebilehel tallinnaraamatukogud.ee ja Facebooki lehel Tallinna Raamatukogud.

Eestikeelse raamatu 500. aastapäeva avapäev
2025-01-30 00:00 - 23:59
Eestikeelse raamatu 500. aastapäeva avapäev Tallinna Ülikoolis
30. jaanuaril tähistab Tallinna Ülikool eestikeelse raamatu 500. aastapäeva avapäeva kõnekoosoleku ja lugemistega.
Kõnekoosoleku avab Tallinna Ülikooli teadmussiirde juht Aija Sakova, kes annab ülevaate Tallinna Ülikooli tegevustest eestikeelse raamatu 500. aastapäeva tähistamisel. Kõnega esinevad ajakirjanik ja Tallinna Ülikooli vilistlane Joonas Hellerma ning kirjanik Viivi Luik. Viimane loeb ühtlasti katkendeid oma raamatust “Ma olen raamat”.
Sõnavõttudele järgnevad Tallinna Ülikooliga seotud kirjanike esinemised. Oma loomingut esitavad Elo Viiding, Kristjan Haljak, Sanna Kartau ja teised. Esinemistele järgneb vaba lava.
Selle päeva puhul on Tallinna Ülikooli Akadeemiline Raamatukogu toonud oma kogudest välja valiku eestikeelset ilukirjandust, mida on võimalik kohapeal laenutada. Soovijatel on võimalik osta Tallinna Ülikooli kirjastuse raamatuid. Eestikeelse raamatu 500. aastapäeva puhul kutsub Tallinna Ülikooli üliõpilaste kirjandusklubi ÜDI kõiki jagama eestikeelset ilukirjandust. Selleks on klubi juhi Robin Leki sõnul ülikooli linnakusse paigutatud kastid raamatute vahetamiseks, mida on aidanud sisustada Hoiuraamatukogu.
Tallinna Ülikooli teadmussiirde juht Aija Sakova selgitab, et kuna üleriiklik eestikeelse raamatu 500. aastapäeva tähistamine saab alguse 30. jaanuaril ehk eesti kirjanduse päeval, siis keskendub ka avapäev kirjasõnale. “Tallinna Ülikooli avapäeva eesmärk on juhtida tähelepanu eestikeelsele ilukirjandusele ning rõhutada lugemise kui süvenemise vormi tähtsust,” lisas Sakova.
Eestikeelse raamatu 500. aastapäeva avapäev toimub Tallinna Ülikoolis 30. jaanuaril kell 11 Astra Teadlaste Foorumis. Sündmus TLÜ veebilehel https://www.tlu.ee/sundmused/eesti-raamatu-aasta-avapaev-tallinna-ulikoolis

Jaan Aru videoloeng „Kuidas mõjutab raamatu lugemine inimese aju?“
2025-01-30 12:30 - 13:30
Jaan Aru raamatuaasta tasuta videoloeng „Kuidas mõjutab raamatu lugemine inimese aju?“
Tartu Rahvaülikool tähistab raamatuaasta algust tasuta videoloenguga „Kuidas mõjutab raamatu lugemine inimese aju?“ Loengut näeb Tartu Rahvaülikooli videoõppe keskkonnas Maniwald homsest, 30. jaanuarist kell 12.30.
Raamatuaastal on fookuses teosed, nende sünd ja väärtustamine, aga ka lugemine kui protsess. Videoloengus saab muhedalt mõtiskleda ajuteadlase Jaan Aruga, mismoodi mõjutab raamatu lugemine inimese aju, kuidas erineb see näiteks TikToki lühivideote vaatamisest, kuidas on tehnoloogia muutnud raamatukultuuri ja mis on tehisarul asja kirjandusse.
39-minutiline loeng on sobilik vaatamine nii täiskasvanutele kui ka noortele. Värskelt rahvaülikooli õppestuudios salvestatud videoõppe ampsust näeb juba praegu katkendit. Videoloengut saab vaadata raamatuaasta vältel, alates 30.01 kell 12.30 veebiaadressil: https://maniwald.rahvaylikool.ee/videoloengud/kuidas-mojutab-raamatu-lugemine-inimese-aju/
Jaan Aru on ajuteadlane, psühholoog ja tehisaru uurija. Ta on Tartu Ülikooli arvutiteaduse instituudi kaasprofessor, kes on saanud mitmeid auhindu teaduse populariseerimise eest ja kirjutanud raamatud “Ajust ja arust” ning “Loovusest ja logelemisest”.

Veebiseminar „Millal ükskord algab tuleviku õppekava arendamine? Nüüd see algab!“
2025-01-30 14:00 - 15:00
Neljapäeval, 30. jaanuaril toimub kaks veebiseminari, kus käsitletakse hariduse tuleviku võtmeküsimusi, sealhulgas Õpetajate akadeemia ja Haridusjuhtimise akadeemia algatusi professionaalse arengu toetamiseks ning tuleviku õppekavade loomist, mis hõlmab paindlikke õpiteid, digitaalsete vahendite arendust ja formaal- ning mitteformaalhariduse lõimingut. Seminaridele on oodatud kõik haridusinimesed.
Kella 14–15 veebiseminar „Millal ükskord algab tuleviku õppekava arendamine? Nüüd see algab!“. Räägitakse õppekavade, õpiteede ja tehnoloogia tulevikust hariduses. Info ja registreerimine.
Kella 15.30–16.30 veebiseminar „Õpetajate Akadeemia ja Haridusjuhtimise Akadeemia alustasid!“. Räägitakse, kuidas toetada õpetajate ja juhtide professionaalset arengut. Info ja registreerimine.

Veebiseminar „Õpetajate Akadeemia ja Haridusjuhtimise Akadeemia alustasid!“
2025-01-30 15:30 - 16:30

Varjunuku meisterdamise töötuba
2025-02-01 00:00 - 23:59, 2025-02-08 00:00 - 23:59
Varjunuku meisterdamise töötuba
Aeg: 01.02, 08.02, 22.02, 01.03, 15.03, 29.03, 12.04, 26.04, 24.05, 31.05, algus kõigil kell 11
Koht: Nukuteatrimuuseum
Varjunuku töötoas saab igaüks valmistada endale tegelase, kes on inspireeritud kunagisest Eesti Noorsooteatri lavastusest. Töötoa käigus õpitakse tundma varjuteatri põhimõtteid ning pärast nukkude valmimist äratatakse värvilised varjud ellu. Nuku valmistamiseks kasutatakse viltpliiatseid ja kääre, mille tõttu on töötuba sobilik alates 5. eluaastast.
Vanus: 3+
Töötoa kestus: 40 minutit
Pilet peab olema kõigil külastajatel.
Vaata lisa noorsooteater.ee

Rektorite Nõukogu kõrghariduse teemaline ümarlaud
2025-02-04 11:00 - 16:00
Eesti kõrghariduspoliitika suur arutelu toob kokku ülikoolide juhid, tudengid ja poliitikud
4. veebruaril toimub TalTechi aulas Rektorite Nõukogu kõrghariduse teemaline ümarlaud, kus arutatakse kõrghariduspoliitika järgmise veerandsaja olulisemate küsimuste üle. Päeva jooksul saavad sõna rektorid, tudengid ja poliitikud, aga ka Vabariigi President Alar Karis ja riigikontrolör Janar Holm.
Rektorite Nõukogu soovib kokku tuua inimesed, kes on seotud kõrghariduspoliitikaga ning tunnevad huvi selle vastu, missugune peaks olema Eesti kõrghariduse tulevik. „Kõrghariduspoliitika ei ole pelgalt ühe valdkonna küsimus – see on Eesti ühiskonna ja majanduse arengu alustala,“ ütles Rektorite Nõukogu esimees Tiit Land.
„Kõrghariduses tuntakse täna puudust strateegilisest ettevaatest ja konkreetsest arusaamast, kuidas tagada rahvusvaheliselt konkurentsivõimelised ülikoolid, missuguse mudeli järgi peaks ikkagi toimuma rahastamine ning kuidas tagada kõrghariduse kvaliteet ja ligipääs soovitud tasemel. Selguse loomiseks on tarvis kaasata kõiki osapooli ning tänane sündmus aitab avada sisuka ja loodetavasti pikemaajalise arutelu neil teemadel,” lisas Land.
Tartu Ülikooli üliõpilaskonna esimees Renar Kihho ja Riigiteaduste Seltsi Poliitikalabori kaasjuht Miia Maris Praks avavad tudengite ootusi ja murekohti, esitades oma hinnangu parlamendierakondade kõrgharidusvaatele. Rektorite Nõukogu peasekretär Hanna Kanep teeb sissevaate Eesti kõrghariduse hetkeseisu.
Peale ettekannete toimub kolm vestlusringi, millest esimest juhib President Alar Karis ning kelle vestlusringis arutletakse üheskoos akadeemik Mart Saarma, teadlase Jaan Aru, emeriitprofessor Marju Lauristini ja Kutsekoja juhatuse liikme Tiia Randmaga teaduse ja kõrghariduse tuleviku üle.
Seejärel keskenduvad Eesti ülikoolide rektorid Eesti Kunstiakadeemia õppeprorektori Anne Pikkovi juhitavas vestlusringis kõrghariduse tänastele väljakutsetele.
Päeva lõpetab Riigikontrolöri ning pikaaegse haridus- ja teadusministeeriumi kantsleri Janar Holmi modereeritav diskussioon kõrghariduse arengu ja pikemaajalise strateegilise tulevikuplaani üle. Arutelus osalevad haridus- ja teadusminister Kristina Kallas, Tallinna linnapea Jevgeni Ossinovski ning riigikogu liikmed Tõnis Lukas, Margit Sutrop, Vadim Belobrovtsev ja Helle-Moonika Helme.
Ürituse otseülekanne algab kell 11 siin lingil.
Rektorite Nõukogu asutasid 2000. aastal kuus Eesti avalik-õiguslikku ülikooli: Tartu Ülikool, Tallinna Tehnikaülikool, Tallinna Ülikool, Eesti Maaülikool, Eesti Muusika- ja Teatriakadeemia ning Eesti Kunstiakadeemia. Ühingu eesmärk on aidata kaasa Eesti haridus-, teadus- ja kultuurielu edendamisele oma liikmete esindamise ja seisukohtade kujundamise kaudu ühist huvi pakkuvates küsimustes.

Sündmuse päevakava:
Kell 11 Kogunemine ja registreerimine
Kell 11.10 Avasõnad – Rektorite Nõukogu esimees Tiit Land
Kell 11.25 Üliõpilaste pilguheit parlamendierakondade kõrgharidusvaatesse – Renar Kihho, Miia Maris Praks
Kell 11.45 Kus seisab Eesti kõrgharidus täna? Rektorite Nõukogu peasekretär Hanna Kanep
Kell 12.10 Lõuna ja arutelu laudkondades
Kell 13.00 Vabariigi Presidendi vestlusring
Osalevad: Mart Saarma, Marju Lauristin, Jaan Aru, Tiia Randma
Kell 14.00 Anne Pikkovi vestlusring
Osalevad: Tiit Land, Toomas Asser, Mart Kalm, Ülle Jaakma, Ivari Ilja, Tõnu Viik
Kell 15.00 Janar Holmi vestlusring
Osalevad: Kristina Kallas, Jevgeni Ossinovski, Tõnis Lukas, Margit Sutrop, Vadim Belobrovtsev, Helle-Moonika Helme
Kell 15.45 Vahekokkuvõte ja vabas vormis arutelud, sündmuse ametliku osa lõpp

Õpetajakutse taotlemise tähtaeg
2025-02-05 00:00 - 23:59
5.veebruar ja 6. oktoober – õpetajakutse taotlemise tähtajad. Tutvustavad seminarid veebis 16. ja 27. jaanuaril.

Eesti Koolijuhtide Ühenduse esindajatekogu koosolek
2025-02-05 00:00 - 23:59
5.veebruar – Eesti Koolijuhtide Ühenduse (EKJÜ) esindajatekogu koosolek.

Haridusjuhtide konverents
2025-02-06 00:00 - 2025-02-07 23:59
6.–7. veebruar – haridusjuhtide konverents Pärnus.

Õpilaste teadusfestival
2025-02-08 00:00 - 2025-02-09 23:59
8.–9. aprill − Tartus toimub õpilaste teadusfestival, õpilaste teadustööde konkursi II voor ja autasustamine.

Teatrinukkude salamaailm
2025-02-09 00:00 - 23:59
Teatrinukkude salamaailm
Aeg: 09.02 kell 12 ja 15, 13.02 kl 11, 19.02 kl 11 (toimub Haapsalu Kultuurikeskuses), 27.02 kl 11, 28.02 kl 11, 01.03 kl 12, 19.03 kl 13 (toimub Võnnu kultuurimajas), 29.03 kl 12, 30.03 kl 12, 01.04 kl 11, 14.05 kl 11, 15.05 kl 11, 31.05 kl 12 ja 15.
Koht: Eesti Noorsooteater (kui pole teisiti märgitud)
„Teatrinukkude salamaailm” on avatud mängulaadiga lavalugu, mis lubab publikul piiluda muidu varjatuks jääva nukuteatrikunsti sirmi taha.
Lavastuses jutustatakse näitlejate ja nukkudega Eesti nukuteatri ajalugu koondava õpetliku loo, kus fantaasial pole piire. Üle aastate või koguni aastakümnete astuvad taas lavale kord juba oma loo rääkinud tegelased, kes nüüd ammugi Nukuteatrimuuseumis puhkavad. Haldjas Kastetilk, Hiir, Rebane, Punamütsike, Buratino ja kummitus Kummi – lavastus põimib nende lood koos ajaloolise tausta ja nukunäitleja spetsiifikaga ühtseks ning köitvaks tervikuks.
Etendus kestab 35 minutit, millele järgneb lühike küsimuste-vastuste vestlusvoor publiku ja näitlejate vahel.
Vaata lisa noorsooteater.ee

Registreerumine matemaatikavõistlusele Náboj
2025-02-10 00:00 - 2025-02-23 23:59
Algab registreerumine rahvusvahelisele matemaatikavõistlusele Náboj
Esmaspäeval, 10. veebruaril algab registreerumine rahvusvahelisele võistkondlikule matemaatikavõistlusel Náboj, kuhu on juba neljandat aastat oodatud osalema Eesti koolide õpilased. Võistlus toimub tänavu 14. märtsil kokku 14 eri riigis. Eestis korraldatakse kohapealset võistlust Tallinnas ja Tartus. Osalemine on kõigile tasuta.
Náboj on 1998. aastal Slovakkias alguse saanud võistlus viieliikmelistele võistkondadele, kes esindavad oma koole. Peamiselt 9.–12. klasside õpilastele suunatud võistlusel võisteldakse kahes vanuserühmas. Nooremas on lubatud osaleda kuni 10. klassis käivatel õpilastel. Vanemas saavad osaleda ka 11. ja 12. klasside õpilased. Eesti arvestuses autasustatakse vanuserühmade parimaid ja parimat põhikooli (kooli ilma gümnaasiumiosata).
Võistlejatel tuleb 120 minuti jooksul ära lahendada võimalikult palju ülesandeid, mis nõuavad neilt loomingulisust ja leidlikkust. Võistkonna edukus sõltub ka liikmete koostööoskusest. Lahendamist alustatakse lihtsamate ja lõpetatakse raskemate ülesannetega. Samuti piisab ülesande lahendamiseks vaid õige vastuse leidmisest. Selle tõttu on võistlus sobilik nii olümpiaadidel korduvalt osalenud õpilastele kui ka neile, kellel see kogemus puudub. Võistlusülesanded on ainult eestikeelsed.
Iga kool peab enda võistkonnad registreerima Náboj kodulehel, kus on olemas ka võistluse täismahus korralduslik teave. Lisaks on lehel võimalik tutvuda võistluse arhiiviga, kust võib leida varasemate võistluste eestikeelsed ülesanded.
Registreerumise põhivoor kestab 10. veebruarist kell 13 kuni 24. veebruarini kell 13 ning selle käigus saab iga kool registreerida nii mitu võistkonda, kui ta ise soovib, kuid ainult iga vanuserühma esimene võistkond võetakse vastu (kuni jääb vabu kohti), ülejäänud võistkonnad pannakse ootejärjekorda. Registreerumise lisavoorus, mis lõpeb 5. märtsil, võetakse vabade kohtade olemasolul vastu ka iga kooli teine ja kolmas võistkond.
Erandid tehakse kummaski vanuserühmas koolidele, mis jõudsid eelmise aasta võistlusel esikolmikusse: nendest koolidest võetakse juba esimeses voorus vastu ka täiendav võistkond iga esikolmiku koha kohta vastavas vanuserühmas.
Võistkondade arv on piiratud! Tallinnas saab osaleda 40 võistkonda ja Tartus 24. Iga kool valib registreerimisel ise, kummas võistluskeskuses tema võistkond või võistkonnad lahendavad.
Võistkonda tohib registreerida nii õpetaja, võistkonnas osalev õpilane kui muu kooli esindaja, kes registreerimisel sisestab oma kontaktandmed. Võistkonna koosseisu saab muuta või täiendada kuni üks päev enne võistluse algust.
Võistkonna loobumisel pääseb osalema ootejärjekorras olev võistkond.
Eelmistel aastatel oli võistluse vastu suur huvi, nii et soovitame registreeruda esimesel võimalusel!
Ootame, et igast osalevast koolist tuleb kaasa üks õpetaja, kes saab elada kaasa põnevale võistlusele ning aidata võistluse läbiviimisega. Õpetaja nime ja kontakti palume teatada hiljemalt 7. märtsil võistluse kodulehel toodud aadressidel. Kui koolil pole võimalik võistkonnaga õpetajat kaasa saata, palume ka sellest meid informeerida. Korraldajad annavad teada, kas võistkonnal on sellisel juhul võimalik osaleda.
Riigisiseselt toimub käesoleva aasta „Náboj“ võistlus Tartu Ülikooli teaduskooli, Tallinna Tehnikaülikooli ning Eesti Matemaatika Seltsi koostöös.
Lisainfo: Náboj 2025 Eesti peakorraldajad; info-ee@math.naboj.org

Turvalise interneti päev
2025-02-11 00:00 - 23:59
11. veebruaril tähistatakse rahvusvahelist turvalise interneti päeva, mis keskendub laste ja noorte teadlikumale ning turvalisemale interneti ja nutivahendite kasutamisele. Lapsed ja noored on digitehnoloogia aktiivsed kasutajad saades osa selle poolt pakutavatest võimalustest, aga samal ajal puutudes kokku ka erinevate riskide ja väljakutsetega.

Millised on teie õpilaste kogemused erinevate veebikeskkondade kasutamisel?
Mida neile teha meeldib? Mille kohta sooviksid nad rohkem teada ja milliseid oskusi arendada?
Milliseid probleeme on nad kogenud, kuidas nad neid on lahendanud?
Mida nad soovitaksid oma koolikaaslastele, õpetajatele, lapsevanematele?

Kutsume selle aasta turvalise interneti päeva tähistamise raames arutama laste ja noortega digimaailma võimaluste ja väljakutsete üle, et üksteiselt õppida ja saada koostöös interneti teadlikumaks kasutajaks. Oleme inspiratsiooniks kogunud kokku ka uuemad temaatilised õppe- ja teavitusmaterjalid, mida õpilastega kasutada.
Kutsume kõiki koole, lasteaedasid ja noortekeskusi laste ja noortega nende interneti ja meedia kasutamise harjumuste üle arutama.
Saate oma teavitusürituse selle vormi kaudu registreerida. Peale seda kanname asutuse koos ürituse infoga Eesti kaardile. Üritusi saab registreerida kuni 08.02.2025.

Veebiseminar "Kuidas eristada tõde väljamõeldisest?"
2025-02-11 00:00 - 23:59
Kuidas eristada tõde väljamõeldisest?
11. veebruaril kell 15 toimuv veebiseminar keskendub noorte info tarbimise mõistmisele, valeinfo tuvastamisele ning noorte tulevikuks ettevalmistamisele digiajastul koos Tartu Ülikooli infovastupidavuse nooremteaduri Diana Poudeliga.
Elame suurte muutuste ajal, kus kõige muu kõrval muutub väga kiirelt ka inforuum meie ümber. Personaalne infovoog on tekitanud olukorra, kus vanematel ja õpetajatel on väga keeruline aru saada, millist infot noored tarbivad ning tehisintellekti ootamatult kiire areng on muutnud igasuguse info – sealhulgas ka valeinfo – loomise väga lihtsaks.
Seminar keskendub praktilistele küsimustele, nagu:

Kuidas eristada tõde väljamõeldisest kiiresti muutuvas infokeskkonnas?
Kuidas aidata noortel mõista ja analüüsida neid ümbritsevat infot, isegi kui täiskasvanud ei tea täpselt, mida nad näevad?
Kuidas valmistada noori ette tulevikuks, kus tööjõuturg ja digitaalsed oskused muutuvad pidevalt?

Seminari viib läbi digi- ja meediapädevuste koolitaja ning Tartu Ülikooli infovastupidavuse nooremteaduri Diana Poudel.
Veebiseminar toimub Zoomi keskkonnas ja on hiljem järelvaadatav Harno Youtube kanalil.

Eesti doktorikooli karjäärikonverents
2025-02-11 00:00 - 23:59
Tartu Ülikooli eestvedamisel toimub teine Eesti doktorikooli karjäärikonverents, kuhu on oodatud kõik Eesti doktorandid, magistrandid, juhendajad, doktoriõppe korraldajad ja teised huvilised.
Konverents toimub 11. veebruaril 2025 Tartu Ülikooli raamatukogu konverentsikeskuses.
Eesti ülikoolide koostöös korraldatud konverentsi eesmärk on arutleda doktorikraadi väärtuse üle tööturul, tuues esile erinevaid erialasid esindavate ja eri sektorites töötavate inimeste isiklikke lugusid.
Osaleja saab:

sügavama arusaama doktorikraadi võimalustest. Konverents avab uue vaatenurga doktorantuuri jooksul omandatud oskuste ja teadmiste väärtusele eri valdkondades akadeemiast ettevõtluseni;
praktilisi kogemusi ja nõuandeid. Doktorikraadiga spetsialistid ja praegused doktorandid räägivad oma teekonnast ning sellest, kuidas doktorikraad on nende karjäärivõimalusi avardanud.

Konverentsi programm:

Ettekanded
Saa osa doktorikraadini jõudnud tippspetsialistide õpingukogemustest, mis neid seejuures innustas ja kuidas on õpitut õnnestunud rakendada edasises töös.
Vestlusringid

Doktorantide vestlusringis kuuled, kuidas praegused doktorandid planeerivad oma karjääri, millised on nende sihid, mida nad näevad proovikivina.
Doktorikraadi omandanute vestlusringis on Sul võimalik õppida nende kogemusest eri karjääriteekondade vahel valimisel. Kuula nende soovitusi doktoriõppest parima võtmisel.

Interaktiivne lõunategevus
Lõunapausi ajal saavad kõik osalejad vastata kahele doktorantuuri ja karjäärivalikutega seotud küsimusele. Vastused kuvatakse reaalajas sõnapilvedena suurele ekraanile, soodustamaks arutelusid nii osalejate vahel kui vestlusringides.

Päeva juhib ajakirjanik ja saatejuht Joonas Hellerma, kes hoiab arutelud kaasahaaravad ja inspireerivad.
KONTAKT
Küsimuste korral pöörduge Johanna Polli poole, johanna.poll@ut.ee.
